Forslag til RÅDETS BESLUTNING om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF

(forelagt af Kommissionen)

BEGRUNDELSE

Ekspertgrupper har gentagne gange anbefalet, at de væv, der er forbundet med den største risiko for bovin spongiform encephalopati (BSE), fjernes fra fødevare- og foderkæden. I december 1996 foreslog Kommissionen på grundlag af deres råd at definere hjerne, øjne og rygmarv fra kvæg, får og geder på over et år og milt fra får og geder på over seks måneder samt tonsiller som specificeret risikomateriale (i det følgende benævnt SRM). Den foreslog at forbyde anvendelsen af disse væv og også at forbyde anvendelsen af rygsøjlen fra kvæg, får og geder til produktion af maskinudbenet kød, da denne proces kan resultere i, at færdigvaren indeholder rygmarvsfragmenter. I juli 1997 vedtog Kommissionen endelig dette forslag. Den deraf følgende kommissionsbeslutning 97/534/EF om forbud mod anvendelse af risikomateriale med hensyn til overførbare spongiforme encephalopatier gælder for specificeret risikomateriale fra alle medlemsstater og tredjelande og skulle træde i kraft den 1. januar 1998.

Kort efter vedtagelsen opstod der juridisk usikkerhed med hensyn til beslutningens anvendelsesområde. Derudover vedtog Den Videnskabelige Styringskomité (VSK) en ny videnskabelig udtalelse om spørgsmålet i december 1997, hvori den foreslog en ny, udvidet liste over specificeret risikomateriale, der burde fjernes på grund af den geografiske risiko. Rådet afviste flere af Kommissionens initiativer til at forbedre beslutning 97/534/EF og gennemføre den nye videnskabelige udtalelse og udsatte i stedet dens ikrafttrædelse yderligere. I november 1999 vedtog Kommissionen en politik, der går ud på at forbedre påvisningen af BSE, ved at der indføres en hurtigtest efter slagtning som rutinemæssig overvågning kombineret med reglerne om fjernelse af SRM i lande, hvor der er risiko for BSE. I mangel af klare retningslinjer fra VSK blev der med henblik herpå foreslået en foreløbig klassificering på grundlag af de seneste OIE-kriterier. Rådet besluttede imidlertid igen at udsætte ikrafttrædelsen af beslutning 97/534/EF indtil 1. juli 2000.

Det nylige udbrud af BSE i Danmark viste, at agenset var indslæbt i kvægpopulationer uden at blive opdaget. Endvidere fremgår det af de foreløbige resultater af VSK's fortsatte forsøg på at vurdere den geografiske BSE-risiko, at ingen af medlemsstaterne er fuldstændig fri for BSE-risiko. Som følge heraf foreslår Kommissionen nu, at reglerne om fjernelse af SRM anvendes i alle medlemsstater, selv i dem, der ikke har indberettet tilfælde af BSE. Det foreslås også at fjerne en udvidet liste af SRM i Det Forenede Kongerige og Portugal.

Den foreslåede beslutning vil også komme til at gælde for import fra tredjelande, men der er mulighed for at give tredjelande dispensation, hvis der foretages en videnskabelig vurdering af deres BSE-status med tilfredsstillende resultat.

Forslaget blev forelagt for Den Stående Veterinærkomité til udtalelse den 7. juni 2000. Resultatet af afstemningen var som følger:

For: BE, DK, FR, IR, IT, LU, SV

Imod: EL, NL, ØS, FI

Stemte ikke: DE, ES, PO, UK

Da Kommissionen ikke har modtaget en positiv udtalelse fra Den Stående Veterinærkomité, skal den i henhold til artikel 17 i direktiv 89/662/EØF straks forelægge et forslag for Rådet.

Forslag til RÅDETS BESLUTNING om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked [1], senest ændret ved direktiv 92/118/EØF [2], særlig artikel 9, stk. 4,

[1] EFT L 395 af 30.12.1989, s. 13.

[2] EFT L 62 af 15.3.1993, s. 49.

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked [3], senest ændret ved direktiv 92/118/EØF, særlig artikel 10, stk. 4,

[3] EFT L 224 af 18.8.1990, s. 29.

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet [4], særlig artikel 22,

[4] EFT L 24 af 30.1.1998, s. 9.

under henvisning til Kommissionens forslag, og

ud fra følgende betragtninger:

(1) Det er erkendt, at flere forskellige overførbare spongiforme encephalopatier (TSE) i mange år er forekommet hver for sig hos mennesker og dyr. Bovin spongiform encephalopati (BSE) blev først konstateret hos kvæg i 1986 og blev i de følgende år konstateret hos andre dyrearter. En ny variant af Creutzfeldt-Jacobs sygdom (nv-CJD) blev beskrevet i 1996. Der foreligger stadig flere beviser for, at det agens, der fremkalder BSE, er identisk med det, der fremkalder nv-CJD.

(2) I sin udtalelse af 21. oktober 1996 anbefalede Den Videnskabelige Veterinærkomité på grundlag af sin risikovurdering, at specificeret risikomateriale defineret som hjerne, rygmarv og øjne fra kvæg, får og geder på over et år og milt fra får og geder på over seks måneder fjernes fra fødevare- og foderkæden i lande eller regioner, hvor der fastslås en potentiel risiko. Når det gælder selvdøde kreaturer, får og geder, anbefalede den også, at det specificerede risikomateriale fjernes, så det ikke indgår i fødevare- eller foderkæden, eller at hele kadaveret destrueres.

(3) Den Videnskabelige Styringskomité (VSK) vedtog en udtalelse den 9. december 1997. Den foreslog en ny og udvidet liste over specificeret risikomateriale og foreslog, at dette materiale midlertidigt udelukkes fra fødevarer og foder afhængig af den geografiske kilde. For dyr, der aflives ved hjælp af bestemte slagtemetoder, føjede den dura mater, hypofyse, dorsalrodsganglier, rygsøjle, tarme og lunger til den liste, som Den Videnskabelige Veterinærkomité anbefalede ved ovennævnte udtalelse af 21. oktober 1996. Den 14. april 2000 vedtog VSK en udtalelse om Det Forenede Kongeriges beslutning om at ophæve forbuddet mod konsum af ikke-udbenet kød. Den konkluderede, at risikoen forbundet med ikke udbenet kød er ubetydelig, hvis knoglerne ikke stammer fra rygsøjlen eller kraniet. Den konkluderede endvidere, at flere beskyttelsesforanstaltninger i Det Forenede Kongerige har den kombinerede virkning, at der er en yderst lille risiko for, at mennesker eksponeres for BSE fra rygsøjlen og dorsalrodsganglierne. Komitéen vedtog samme dag en udtalelse om specificeret risikomateriale fra små drøvtyggere. Heraf fremgår det, at kraniet (hovedet undtagen hud og tunge) og rygsøjlen fra alle små drøvtyggere på over 12 måneder og milten fra små drøvtyggere af enhver alder udgør den største risiko. Endvidere udgør visse uforarbejdede kødprodukter, som fx maskinudbenet kød fra små drøvtyggeres rygsøjle en betydelig potentiel risiko.

(4) Kommissionen vedtog den 18. november 1998 et forslag til Europa-Parlamentets og Rådets forordning om regler for forebyggelse og bekæmpelse af visse overførbare spongiforme encephalopatier [5] baseret på traktatens artikel 152, stk. 4, (KOM(1998) 623 endelig udg.). Dette forslag blev forelagt for Europa-Parlamentet og Rådet den 7. januar 1999. Det indeholder regler om fjernelse og bortskaffelse af specificeret risikomateriale. Denne beslutning ophæves, når forordningen træder i kraft.

[5] EFT C 45 af 19.2.1999, s. 2.

(5) Der bør fastlægges regler for produktion og afsætning af animalske produkter med hensyn til fjernelse af eller frihed for specificeret risikomateriale. Navnlig bør de ikke afsættes til anvendelse i fødevarer, foder eller gødning. Reglerne bør dog ikke gælde for kosmetiske midler, lægemidler, medicinsk udstyr og råvarer og halvfabrikata hertil, som der gælder andre specifikke bestemmelser for. De bør heller ikke gælde for animalske produkter, som ikke udgør nogen risiko for menneskers eller dyrs sundhed, fordi de skal anvendes til andre formål end fødevarer, foder eller gødning. Animalske produkter, der ikke falder ind under beslutningens anvendelsesområde, bør holdes adskilt fra dem, der er omfattet af det, medmindre de mindst opfylder de samme sundhedsnormer som sidstnævnte produkter.

(6) Gældende EF-direktiver indeholder bestemmelser om beskyttelse af folkesundheden i forbindelse med anvendelsen af specificeret risikomateriale i kosmetiske midler, lægemidler og medicinsk udstyr, der markedsføres i EF. Det er derfor ikke nødvendigt, at disse produkter omfattes af denne beslutning.

(7) Ved Kommissionens beslutning 98/272/EF af 23. april 1998 vedrørende epidemiologisk overvågning for overførbare spongiforme encephalopatier [6] fastsættes der regler for foranstaltninger, som medlemsstaterne skal træffe, hvis der er mistanke om en overførbar spongiform encephalopati (TSE) hos dyr, minimumskrav til overvågning for bovin spongiform encephalopati (BSE) og scrapie samt regler for prøvetagning og laboratorieprøve for forekomsten af en TSE. Kommissionen har forpligtet sig til at ændre beslutning 98/272/EF for at effektivisere overvågningen for BSE hos kvæg ved anvendelse af test, der især er rettet mod selvdøde dyr på bedriften og nødslagtede dyr. Disse foranstaltninger forventes at give et bedre indblik i de regionale epidemiologiske forhold.

[6] EFT L 122 af 24.4.1998, s. 59.

(8) Visse drøvtyggervæv bør betegnes som specificeret risikomateriale på grundlag af TSE's patogenese og den epidemiologiske status i det pågældende dyrs oprindelses- eller opholdsland eller -region. Det specificerede risikomateriale bør fjernes og bortskaffes på en sådan måde, at enhver risiko for menneskers eller dyrs sundhed undgås. Af praktiske grunde og for ikke at løbe nogen risiko er det nødvendigt at forbyde anvendelsen af milt fra får og geder uanset alder og maskinudbenet kød fra kraniet og rygsøjlen fra kvæg, får og geder.

(9) VSK og Den Videnskabelige Komité for Veterinærforanstaltninger med henblik på Folkesundheden afgav udtalelse om sikkerheden ved visse slagtemetoder henholdsvis den 9. december 1997 og 25. juni 1999 og den 17. februar 1998. De konkluderede, at visse slagtemetoder, herunder bedøvelse ved hjælp af indsprøjtning af gas eller ved sønderrivning af centralnervevæv ved hjælp af et aflangt stavformet instrument, der føres ind i kraniehulen ("rygmarvsstødning"), kan sprede potentielt kontamineret centralnervevæv ud i kroppen under slagtning. Rådets direktiv 93/119/EF [7] om beskyttelse af dyr på slagte- eller aflivningstidspunktet forbyder disse metoder til bedøvelse og aflivning af dyr. Derfor bør det ikke være tilladt at anvende disse metoder til andre formål i EF og heller ikke ved import fra lande eller regioner med risiko for BSE.

[7] EFT L 340 af 31.12.1993, s. 21.

(10) Kommissionen vil under hensyntagen til fodringsforbuddets effektivitet og behovet for at fjerne rygsøjlen fra visse delpopulationer af kvæg, så snart det er muligt, revidere bestemmelserne på baggrund af nye videnskabelige oplysninger og vurderinger og Det Internationale Kontor for Epizootiers udarbejdelse af anbefalinger eller andre relevante oplysninger, som Kommissionen har adgang til. Med revisionen, som skal sikre en effektiv gennemførelse af forbuddet mod at fodre drøvtyggere med kød- og benmel og grever fra drøvtyggere, vil beslutningens bestemmelser blive begrænset til at gælde dyr født før forbuddets effektive håndhævelse.

(11) I sin udtalelse af 23. januar 1998 opstillede VSK en liste over de faktorer, der er bestemmende for den geografiske risiko i et givet geografisk område, og i sin udtalelse af 19. og 20. februar 1998 definerede den, hvad der skal indgå i et fuldstændigt dossier vedrørende epidemiologisk TSE-status. Med henvisning til disse udtalelser vedtog Kommissionen henstilling 98/477/EF [8] af 22. juli 1998 om oplysninger, der skal forelægges ved ansøgning om vurdering af et lands epidemiologiske status med hensyn til overførbare spongiforme encephalopatier; heri opfordres medlemsstaterne og andre lande til at følge denne henstilling, når de indsender materiale med henblik på anerkendelse af deres epidemiologiske status. Kommissionen vil revidere bestemmelserne om import af animalske produkter, så snart det er muligt, på baggrund af videnskabelige vurderinger foretaget på grundlag af de oplysninger, der indsendes i henhold til henstilling 98/477/EF, og anbefalingerne fra Det Internationale Kontor for Epizootier. Kommissionen opfordrer derfor atter de lande, som ikke allerede har gjort det, til at indsende et dossier i henhold til denne henstilling, og vil gøre sit yderste for at opnå en videnskabelig vurdering senest 12 måneder efter, at dossieret er modtaget.

[8] EFT L 212 af 30.7.1998, s. 58.

(12) Kommissionens beslutning 94/474/EF af 27. juli 1994 om visse beskyttelsesforanstaltninger mod bovin spongiform encephalopati og om ophævelse af beslutning 89/469/EØF og 90/200/EØF [9], senest ændret ved beslutning 98/272/EF [10], bør ændres i overensstemmelse hermed.

[9] EFT L 194 af 29.7.1994, s. 96.

[10] EFT L 122 af 24.4.1998, s. 59.

(13) På grundlag af Den Videnskabelige Veterinærkomités udtalelse af 21. oktober 1996 vedtog Kommissionen i overensstemmelse med komitéens risikovurdering beslutning 97/534/EF af 30. juli 1997 om forbud mod anvendelse af risikomateriale med hensyn til overførbare spongiforme encephalopatier [11], senest ændret ved Rådets beslutning 1999/881/EF [12]. På baggrund af den nye videnskabelige udtalelse, udviklingen af internationale normer og de fremskridt, der er sket med hensyn til at vedtage primær lovgivning på dette område, er definitionen af specificeret risikomateriale i beslutning 97/534/EF og de deri fastsatte bestemmelser ikke længere relevante. Derfor bør denne beslutning ophæves.

[11] EFT L 216 af 8.8.1997, s. 95.

[12] EFT L 331 af 23.12.1999, s. 78.

(14) Der kan vedtages særskilte regler om behandling og bortskaffelse af animalske biprodukter.

(15) Den Stående Veterinærkomité har ikke afgivet positiv udtalelse -

VEDTAGET FØLGENDE BESLUTNING:

Artikel 1 Anvendelsesområde

1. Denne beslutning regulerer anvendelsen af materiale, der udgør en risiko med hensyn til overførbare spongiforme encephalopatier (TSE). Den gælder for produktion og afsætning af animalske produkter, der er fremstillet af eller indeholder materiale fra kvæg, får eller geder.

2. Artikel 3 til 8 gælder ikke for:

a) kosmetiske midler, lægemidler og medicinsk udstyr og udgangsmateriale eller halvfabrikata hertil

b) produkter og udgangsmateriale eller halvfabrikata hertil, som ikke er bestemt til anvendelse i fødevarer, foder eller gødning

c) animalske produkter, som skal anvendes til udstilling, undervisning, forskning, særlige undersøgelser eller analyse, hvis de ikke i sidste ende anvendes til konsum eller foder til andre dyr end dem, der holdes i forbindelse med de pågældende forskningsprojekter.

3. For at undgå at de animalske produkter, der er nævnt i artikel 1, stk. 1, krydskontamineres af eller substitueres med dem, der er nævnt i artikel 1, stk. 2, skal de hele tiden holdes adskilt, medmindre sidstnævnte håndteres eller fremstilles på mindst de samme sundhedsbeskyttelsesbetingelser med hensyn til TSE.

Artikel 2 Definitioner

Ved anvendelsen af denne beslutning gælder følgende definitioner:

1. overførbare spongiforme encephalopatier eller TSE: alle TSE med undtagelse af dem, der forekommer hos mennesker

2. afsætning: enhver aktivitet, som har til formål at sælge animalske produkter, der er omfattet af denne beslutning, til tredjemand, eller enhver anden form for overdragelse, mod betaling eller gratis, til tredjemand og oplagring med henblik på levering til tredjemand

3. animalske produkter: produkter, der er fremstillet af eller indeholder et produkt, som hidrører fra dyr

4. udgangsmateriale: råvarer eller ethvert andet animalsk produkt, hvoraf eller ved hjælp af hvilket de produkter, der er omhandlet i artikel 1, stk. 2, litra a) og b), er fremstillet

5. gødning: ethvert stof, der indeholder animalske produkter, som tilføres jorden for at øge plantevæksten, herunder udrådnede rester fra biogasproduktion eller kompostering

6. myndighed: den centrale myndighed i en medlemsstat, der har beføjelse til at føre kontrol med, at denne beslutning overholdes, eller enhver myndighed, som den centrale myndighed har overdraget en sådan beføjelse til

7. specificeret risikomateriale: de væv, der er anført i bilag I; medmindre andet er anført, omfatter specificeret risikomateriale ikke produkter, der indeholder eller stammer fra disse væv

8. deponeringsanlæg: anlæg som defineret i Rådets direktiv 1999/31/EF [13].

[13] EFT L 182 af 16.7.1999, s. 1.

Artikel 3 Specificeret risikomateriale

1. Medlemsstaterne sørger for, at specificeret risikomateriale som nævnt i bilag I, punkt 1, litra a), og eventuelt punkt 1, litra b), efter den 1. oktober 2000 fjernes og destrueres i henhold til bilag I, punkt 2 til 5.

2. Det specificerede risikomateriale og det deraf forarbejdede materiale må kun afsendes med henblik på i sidste ende at blive forbrændt i henhold til bilag I, punkt 5 og eventuelt artikel 7, litra b).

Artikel 4 Maskinudbenet kød

Medlemsstaterne sørger for, at knoglerne i hovedet og rygsøjlen fra kvæg, får og geder ikke anvendes til produktion af maskinudbenet kød efter den 1. oktober 2000.

Artikel 5 Slagtemetoder

Medlemsstaterne sørger for, at det efter den 31. december 2000 på deres område ikke er tilladt efter bedøvelse at sønderrive centralnervevæv ved hjælp af et aflangt stavformet instrument, der føres ind i kraniehulen, på kvæg, får og geder, hvis kød er beregnet til konsum eller foder.

Artikel 6 Import til EF

1. Det specificerede risikomateriale, der er nævnt i bilag I, punkt 1, litra a), må ikke importeres til EF efter den 31. marts 2001.

2. a) Hvis de animalske produkter, der er nævnt i bilag II, og som indeholder materiale fra kvæg, får eller geder, importeres til EF efter den 31. marts 2001 fra tredjelande eller regioner i tredjelande, skal det relevante sundhedscertifikat suppleres med en erklæring, der er underskrevet af produktionslandets myndigheder, med følgende ordlyd:

"Det animalske produkt indeholder ikke og er ikke fremstillet af specificeret risikomateriale som defineret i punkt 1, litra a), i bilag I til beslutning [.../...], der er produceret efter den 31. marts 2001, eller maskinudbenet kød fra knoglerne i hovedet og rygsøjlen fra kvæg, får eller geder, som er produceret efter den 31. marts 2001. Dyrene er efter den 31. marts 2001 ikke blevet slagtet efter bedøvelse ved hjælp af en gas, der er indsprøjtet i kraniehulen, eller aflivet umiddelbart ved den samme metode eller slagtet efter bedøvelse ved sønderrivning af centralnervevæv ved hjælp af et aflangt stavformet instrument, der føres ind i kraniehulen."

b) Henvisning til "animalske produkter" i denne artikel forstås som henvisning til animalske produkter i bilag II og ikke til andre animalske produkter, som indeholder eller er fremstillet af disse animalske produkter.

3. Stk. 1 og 2 gælder kun for import fra tredjelande:

a) der ikke har indsendt et dossier til Kommissionen i forbindelse med deres anmodning om fritagelse fra disse bestemmelser

b) der har indsendt et dossier, men hvor resultatet af en risikovurdering af alle potentielle risikofaktorer ikke er tilfredsstillende.

Artikel 7 Officiel kontrol

Medlemsstaterne foretager hyppig officiel kontrol for at sikre sig, at denne beslutning anvendes korrekt og der træffes foranstaltninger til at undgå kontamination, navnlig på slagterier, opskæringsvirksomheder, anlæg, der forarbejder animalsk affald, anlæg, der forarbejder højrisikomateriale og virksomheder, som er autoriseret af medlemsstaterne i henhold til artikel 7 i Rådets direktiv 90/667/EØF [14], detailsalgssteder, deponeringsanlæg og andre opbevarings- og forbrændingsanlæg. De indfører et system til at sikre og kontrollere:

[14] EFT L 363 af 27.12.1990, s. 51.

a) at specificeret risikomateriale, der anvendes til fremstilling af de produkter, som er nævnt i artikel 1, stk. 2, udelukkende anvendes til det godkendte formål

b) at specificeret risikomateriale, især hvis det fjernes på andre virksomheder end slagterier, adskilles fuldstændigt fra andet affald, der ikke skal forbrændes, indsamles separat og bortskaffes i henhold til artikel 3 og bilag I. Medlemsstaterne kan beslutte at tillade forsendelse af hoveder eller kroppe, der indeholder specificeret risikomateriale, til en anden medlemsstat, efter at den anden medlemsstat har indvilliget i at modtage materialet og godkendt de særlige transportbetingelser.

Artikel 8 Revision

1. Denne beslutning tages med regelmæssige mellemrum op til revision på baggrund af nye videnskabelige oplysninger om risikoen for eksponering for TSE.

2. Denne beslutning ændres i overensstemmelse med den gældende procedure:

a) under hensyntagen til det tidspunkt, hvor forbuddet mod at fodre drøvtyggere med pattedyr- eller evt. drøvtyggerprotein håndhæves effektivt i de enkelte lande eller regioner

b) for at tillade anvendelsen af rygsøjle og dorsalrodsganglier fra kvæg i eller fra Det Forenede Kongerige Storbritannien og Nordirland og i Portugal eller disse landes regioner

c) for at fritage visse tredjelande fra bestemmelserne i artikel 6, stk. 1 og 2.

Artikel 9 Ændringer

I artikel 3, stk. 3, i beslutning 94/474/EF foretages følgende ændringer:

a) Litra a) udgår.

b) I litra c) ændres "gennemførelsen af litra a) og b)" til "gennemførelsen af litra b)".

Artikel 10 Ophævelse

1. Beslutning 97/534/EF ophæves den 30. juni 2000.

2. Henvisninger til beslutning 97/534/EF skal forstås som henvisninger til nærværende beslutning.

Artikel 11 Anvendelse

Denne beslutning anvendes fra den 30. juni 2000.

Artikel 12 Adressater

Denne beslutning er rettet til medlemsstaterne.

Udfærdiget i Bruxelles, den

På Rådets vegne

Formand

BILAG I

Specificeret risikomateriale

1. a) Følgende væv betegnes som specificeret risikomateriale:

i) kranium, herunder hjerne og øjne, tonsiller, rygmarv og ileum fra kvæg på over tolv månederii) kranium, herunder hjerne og øjne, tonsiller og rygmarv fra får og geder, der er over tolv måneder gamle, eller som har en frembrudt, blivende hjørnetand, og milt fra får og geder af enhver alder.

b) Ud over det specificerede risikomateriale i punkt 1, litra a), betegnes følgende væv som specificeret risikomateriale i Det Forenede Kongerige Storbritannien og Nordirland og Portugal undtagen den selvstyrende region Azorerne:

i) hele hovedet bortset fra tungen, herunder hjerne, øjne, trigeminusganglier og tonsiller; brissel; milt; tarmene fra duodenum til rektum og rygmarv fra kvæg på over seks måneder.

ii) rygsøjle og dorsalrodsganglier fra kvæg på over 30 måneder.

2. Medlemsstaterne sørger for, at det specificerede risikomateriale fjernes:

a) på slagterier

b) på opskæringsvirksomheder, højrisikovirksomheder i forarbejdningsleddet og virksomheder som nævnt i artikel 3 og 7 i direktiv 90/667/EØF, der er under tilsyn af en repræsentant, som myndighederne har udpeget. Disse virksomheder skal godkendes til formålet af myndighederne

I tilfælde, hvor det specificerede risikomateriale ikke er fjernet fra døde dyr, der ikke er slagtet med henblik på konsum, behandles de dele af kroppen, der indeholder det specificerede risikomateriale, eller hele kroppen som specificeret risikomateriale.

Rygsøjlen kan dog fjernes på detailsalgsstedet i den pågældende medlemsstat.

3. Medlemsstaterne sørger for, at alt specificeret risikomateriale farves med et farvestof og eventuelt mærkes umiddelbart efter, at det er fjernet, og at det destrueres fuldstændigt:

a) ved forbrænding uden forudgående forarbejdning, eller

b) hvis farvestoffet eller mærket fortsat kan spores, efter forudgående forarbejdning:

i) i henhold til de systemer, som er beskrevet i kapitel I til IV, VI og VII i bilaget til Kommissionens beslutning 92/562/EØF [15]:

[15] EFT L 359 af 9.12.1992, s. 23.

- ved forbrænding

- ved medforbrænding

ii) i henhold til mindst de normer, som er nævnt i bilag I til Rådets beslutning 1999/534/EF [16], ved nedgravning i et godkendt deponeringsanlæg.

[16] EFT L 204 af 4.8.1999, s. 37.

4. Medlemsstaterne kan fravige bestemmelserne i punkt 2 og 3 og tillade forbrænding eller nedgravning af specificeret risikomateriale eller hele kroppe uden forudgående farvning eller i givet fald fjernelse af det specificerede risikomateriale på de vilkår, der er fastsat i artikel 3, stk. 2, i direktiv 90/667/EØF og efter en metode, der udelukker enhver risiko for overførsel af TSE, og som er godkendt og under tilsyn af myndighederne, bl.a. i tilfælde hvor dyrene er døde eller er blevet aflivet som led i foranstaltninger til bekæmpelse af sygdomme.

5. Medlemsstaterne kan sende specificeret risikomateriale eller deraf forarbejdet materiale til andre medlemsstater til forbrænding på de betingelser, der er fastsat i artikel 4, stk. 2, i Kommissionens beslutning 97/735/EF [17].

[17] EFT L 294 af 28.10.1997, s. 7.

Denne beslutning kan ændres efter anmodning fra en medlemsstat, så det kan tillades, at der sendes specificeret risikomateriale eller deraf forarbejdet materiale til tredjelande til forbrænding. Kommissionen vedtager samtidig eksportbetingelserne.

BILAG II

Følgende animalske produkter er omfattet af restriktioner ved import til EF i henhold til artikel 6, stk. 1,:

a) fersk kød: fersk kød som defineret i Rådets direktiv 64/433/EØF om sundhedsmæssige problemer vedrørende handelen med fersk kød inden for Fællesskabet [18]

[18] EFT 121 af 29.7.1964, s. 2012.

b) hakket kød og tilberedt kød: hakket kød og tilberedt kød som defineret i Rådets direktiv 94/65/EF [19]

[19] EFT L 368 af 31.12.1994, s. 10.

c) kødprodukter: kødprodukter som defineret i Rådets direktiv 77/99/EØF [20]

[20] EFT L 26 af 31.1.1977, s. 85.

d) forarbejdet animalsk protein som nævnt i direktiv 92/118/EØF